FILOZOFIJA, četrti teden

Spoštovani učenci, pa je naša zadnja ura. ☹ ☺ Ne bom dala kakšne težke naloge.   
Napiši mi pismo.

1. Napiši mi, kateri dve nalogi si opravil za oceni – ali si opravil vse, kar si moral, ali si oddal dve nalogi, za kateri boš ocenjen (referat, natečaj, razmišljanje ...).
2. Predstavi:

* ali so se pričakovanja (zakaj si se prijavil na izbirca) uresničila ali ne (katera pričakovanja si imel),
* kaj ti je bilo pri izbirnem predmetu filozofija všeč (konkretno, lahko tudi več stvari; katere ure so ti bile všeč, katere teme, misel/misli, načini dela),
* kaj ti ni bilo všeč (konkretno, lahko tudi več stvari),
* kakšen je tvoj predlog, da bi bilo drugo leto bolje (z vsaj enim mi pomagaj, da se lahko izboljšam),
* kako bi prijatelju predstavil ta predmet (v čem je bistvo, kaj počnemo, kako počnemo ...)
* kaj boš od tega predmeta odnesel v življenje
* razno (če mi želiš še kaj sporočiti).

Rada bi se ti zahvalila za vse izrečene misli, za vse izzive, ki si mi/nam jih postavil, za redno obiskovanje predmeta, za prijetno druženje na urah, za lepo obnašanje in zavzetost na ekskurzijah. Zahvalila bi se ti, da si si upal izreči kakšno misel, čeprav ti je bilo včasih nerodno ali pa sploh nisi vedel, kaj bi rekel, da se nisi posmehoval, da si dovolil, da smo vsi lahko to, kar smo. Jaz sem se s tabo in z vami vsemi počutila dobro. Bilo mi je prijetno in največkrat sem komaj čakala na uro ter se je veselila. Včasih sem se še preveč sprostila. ☺ Če sem te s kakšnim izzivom spodbudila, da razmišljaš o sebi, drugih, svetu, me veseli. Če sem te morda s čim prizadela (upam sicer, da ne), se na tem mestu opravičujem. Če se vrnemo v šolo, bo ena ura namenjena še zaključevanju ocen, sicer pa bom to storila ob času, ki nam bo določen ...

In za konec:

Maj, Luka!

Vidva sta kalibra. ☺ Carja! Lepo vaju je bili spoznavati in gledati vajin napredek. Mi se še srečamo, zato ne bom »pametovala«. Upam, da vama je bilo na urah in z devetošolci (od katerih sta se, upam, tudi kaj naučila) všeč. Morda se na urah filozofije vidimo tudi naslednje leto. Morda prepričata še koga, da se pridruži. Kakor koli, kritično razmišljajta še naprej, vedno si o stvareh ustvarita svoje mnenje in ga ustrezno zagovarjajta. Drzno, a ne predrzno, pogumno in v skladu z vrednotami, ki jih živite doma. In bodita dobra.

Devetošolci Alja, Maja, Lena, Petra, Gaja in Dane!

Kar šli boste! V svet! Sledite svojim sanjam, upajte si, bodite drzni, a ne predrzni, bodite, kar ste, bodite trmasti in zvesti sebi. Delajte dobro! Vedno le dobro (četudi ne boste dobili nič v zameno). In ko boste zvečer legli spat, bodite hvaležni: najprej, da sploh ste, potem za ljudi, ki vas obdajajo, ki ste jih tisti dan srečali, za dan, ki ste ga preživeli, za težave (ki ste jih premagali ali jih premagujete), ker boste zaradi njih močnejši ... Bodite dobri ljudje, ki jih srečuje sreča! Pogrešala vas bom, zato se kdaj vrnite in poročajte o tem, kako ste. Srečno!!!

Učiteljica Alenka